Dansk Blindesamfunds formand kritiserer Aalborg Kommunes forsøg med at tillade cyklister i gågaderne, fordi de udgør en fare for de blinde og svagtseende fodgængere.

Det kan i forvejen være svært at navigere rundt som blind borger i Aalborg. Og det har kommunens forsøg med at tillade cykler i gågaden ikke gjort nemmere. Derfor kritiserer Dansk Blindesamfunds formand, Niels Olesen, nu Aalborg Kommune, fordi cyklisterne udgør en risiko for de blinde og svagtseende fodgængere. Ifølge Niels Olesen er det direkte modbydeligt at være i gågaden, når cyklisterne suser forbi. - Jeg har ingen mulighed for at høre en cykel, der kommer. Hvis jeg går ligeud, og pludselig vil træde et skridt til højre, så kan jeg blive ramt af en cykel, der kommer kørende. Jeg har ikke en chance for at vide, at dér skal jeg passe på et eller andet. Og man bliver enormt forskrækket i det øjeblik, at der er en cykel, der suser lige omkring ørerne af en, siger Niels Olesen. Lempelsen af cyklisternes adgang til gågaden er et etårigt forsøg, som startede i november. Danske Handicaporganisationer kritiserede allerede dengang forslaget, fordi de frygter, at cyklerne vil afholde mange handicappede fra at gå en tur i gågaderne. Hos teknik- og miljøforvaltningen lytter man til kritikken. - Vi er selvfølgelig ikke ude på og skabe en ordning, som gør, at der er nogen, som bliver utrygge, så det er sådan nogle ting, vi tager med videre, når vi skal finde ud af om forsøget skal gøres permanent, siger Anne Marie Lautrup, som er civilingeniør hos Trafik og Veje i Aalborg Kommune. Forsøget skal evalueres til efteråret, hvor det enten ryger i skraldespanden eller vedtages permanent. Imens må Niels Olesen finde sig i endnu nogle måneder med cykler i gågaderne. - Jeg mener jo fordelen ved en gågade, det er jo, at man skal gå i gaden, siger Niels Olesen.